เตรียมออกชุดความรู้เกี่ยวกับกัญชา เผยแพร่ให้ความรู้ประชาชนผ่านทางออนไลน์
นายแพทย์ขวัญชัย วิศิษฐานนท์ รองอธิบดีกรมการแพทย์แผนไทยและการแพทย์ทางเลือก เปิดเผยว่า กัญชาเป็นพืชสมุนไพรที่ใช้กันมายาวนานแล้ว ใช้ทั้งปรุงเป็นอาหาร ทำเครื่องดื่มและใช้เป็นยารักษาโรค กรมการแพทย์แผนไทย กำลังรวบรวมเรื่องราวของกัญชาเป็นชุดความรู้ ตั้งแต่การปลูกกัญชาที่บ้าน ต้องปลูกอย่างไร ใช้ดินอะไร สายพันธุ์ไหนดี นอกจากนี้ ยังส่งเสริมให้ประชาชนมีความรู้ หากต้องการปลูกกัญชาเพื่อใช้ดูแลตนเอง จะแปรรูป หรือปรุงส่วนผสมอย่างไร และจากการรวบรวมความรู้จากทั่วประเทศ วิธีที่ง่ายที่สุดคือ การเอาใบมาผึ่งลมให้แห้ง แล้วนำมาชง หรือมาต้มเป็นน้ำชา ในส่วนของยอดอ่อน ใบอ่อน บางคนเอาไปปั่นเหมือนน้ำปั่นผัก น้ำปั่นผลไม้ ช่วยบรรเทาปวด กินข้าวได้ นอนหลับ ทำให้สุขภาพดีขึ้น ถ้ายกระดับขึ้นมาหน่อยคือ การนำช่อดอก มาสกัดโดยใช้น้ำมันสกัดเย็น ก็จะได้น้ำมันกัญชาสกัดเย็น ประชาชนทั่วไปสามารถทำได้ การรวบรวมข้อมูลของกรมการแพทย์แผนไทย ขณะนี้อยู่ในขั้นตอนของการรวบรวมและเตรียมการเพื่อเผยแพร่ทางสื่อออนไลน์ วีดีโอคลิปต่างๆ ต่อไป จากกรณีที่ว่าสารสกัดจากกัญชาช่วยฆ่าเชื้อมะเร็งได้นั้น ขณะนี้ยังอยู่ในช่วงของการทดลองในห้องทดลอง ยังไม่มีงานวิจัยที่พิสูจน์ยืนยันได้ 100% แต่มีบางงานวิจัย รายงานว่า สารบางอย่างในกัญชาช่วยให้เซลมะเร็งฝ่อตายได้ แต่ทั้งนี้ต้องนำมาทดลองใช้ในคนก่อน จึงจะสามารถสรุปยืนยันได้ กรณีที่จะนำกัญชาไปผลิตในเชิงพาณิชย์นั้น กรมการแพทย์แผนไทย ยินดีที่จะสนับสนุนความรู้ในเชิงวิชาการให้กับภาคเอกชนที่สนใจจะนำกัญชาไปผลิตเชิงพาณิชย์ในอนาคต ผู้ที่สนใจสามารถเข้าไปสืบค้นข้อมูลเกี่ยวกับกัญชาในรูปแบบต่างๆ ได้ที่ www.dtam.moph.go.th